CELEX: 32007R0610
Language: hu
Date: 2007-06-01 00:00:00
Title: A Bizottság 610/2007/EK rendelete ( 2007. június 1. ) az 1606/2002/EK európai parlamenti és tanácsi rendelettel összhangban az egyes nemzetközi számviteli standardok elfogadásáról szóló 1725/2003/EK rendeletnek a Nemzetközi Pénzügyi Beszámolási Értelmezési Bizottság IFRIC 10 értelmezése tekintetében történő módosításáról EGT vonatkozású szöveg

2.6.2007   
            
            
               HU
            
            
               Az Európai Unió Hivatalos Lapja
            
            
               L 141/46
            
         
      A BIZOTTSÁG 610/2007/EK RENDELETE
   
   (2007. június 1.)
   az 1606/2002/EK európai parlamenti és tanácsi rendelettel összhangban az egyes nemzetközi számviteli standardok elfogadásáról szóló 1725/2003/EK rendeletnek a Nemzetközi Pénzügyi Beszámolási Értelmezési Bizottság IFRIC 10 értelmezése tekintetében történő módosításáról
   (EGT vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendeletre (1) és különösen annak 3. cikke (1) bekezdésére,
   mivel:
   
               (1)
            
            
               Az 1725/2003/EK bizottsági rendelettel (2) elfogadásra kerültek egyes, 2002. szeptember 14-én érvényben lévő nemzetközi standardok és értelmezések.
            
         
               (2)
            
            
               A Nemzetközi Pénzügyi Beszámolási Értelmezési Bizottság (IFRIC) 2006. július 20-án közzétette az IFRIC 10 Közbenső pénzügyi beszámolás és értékvesztés értelmezést (a továbbiakban IFRIC 10). Az IFRIC 10 tisztázza, hogy a goodwill, valamint egyes pénzügyi eszközök (értékesíthetőként besorolt tőkeinstrumentumok és bekerülési értéken nyilvántartott, nem jegyzett tőkeinstrumentumok) után egy időközi pénzügyi beszámolóban megjelenített értékvesztési veszteségeket nem szabad visszaírni a rákövetkező időközi vagy éves beszámolóban. Az értelmezésre egy, az IAS 34 Közbenső pénzügyi beszámolás nemzetközi számviteli standard, az IAS 36 Eszközök értékvesztése standard, valamint az IAS 39 Pénzügyi instrumentumok: Megjelenítés és értékelés standardban szereplő egyes pénzügyi eszközökkel kapcsolatos értékvesztési előírások között látszólag fennálló konfliktus miatt volt szükség.
            
         
               (3)
            
            
               Az Európai Pénzügyi Beszámolási Tanácsadó Csoport (EFRAG) Szakértői Munkacsoportjával (TEG) folytatott konzultáció során bebizonyosodott, hogy az IFRIC 10 megfelel az 1606/2002/EK rendelet 3. cikkének (2) bekezdésében az elfogadáshoz megállapított szakmai kritériumoknak.
            
         
               (4)
            
            
               Az 1725/2003/EK rendeletet ezért ennek megfelelően módosítani kell.
            
         
               (5)
            
            
               Az ebben a rendeletben előírt intézkedések összhangban vannak a Számviteli Szabályozó Bizottság véleményével,
            
         ELFOGADTA EZT A RENDELETET:
   1. cikk
   Az 1725/2003/EK rendelet melléklete az IFRIC 10 Közbenső pénzügyi beszámolás és értékvesztés értelmezés e rendelet mellékletében megállapított szövegével egészül ki.
   2. cikk
   Az IFRIC 10-et az e rendelet mellékletében megállapított formában valamennyi vállalatnak legkésőbb a 2007-es pénzügyi éve kezdőnapjától alkalmaznia kell, kivéve a novemberi vagy decemberi kezdőnappal rendelkező vállalatokat, amelyeknek az IFRIC 10-et legkésőbb a 2006-os pénzügyi évük kezdőnapjától kell alkalmazniuk.
   3. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2007. június 1-jén.
      
         
            a Bizottság részéről
         
         Charlie McCREEVY
         
         
            a Bizottság tagja
         
      
   
   
      (1)  HL L 243., 2002.9.11., 1. o.
   
      (2)  HL L 261., 2003.10.13., 1. o. A legutóbb az 1329/2006/EK rendelettel (HL L 247., 2006.9.9., 3. o.) módosított rendelet.
   
      MELLÉKLET
      NEMZETKÖZI PÉNZÜGYI BESZÁMOLÁSI STANDARDOK
      
                  „IFRIC 10
               
               
                  IFRIC 10 Értelmezés Közbenső pénzügyi beszámolás és értékvesztés”
               
            
         „Sokszorosítása az Európai Gazdasági Térségben megengedett. Az Európai Gazdasági Térségen kívül minden jog fenntartva, kivéve a személyes használat vagy egyéb tisztességes felhasználás céljából történő sokszorosítást. További információ az IASB-től szerezhető be a www.iasb.org címen.”
      
      IFRIC 10 ÉRTELMEZÉS
      Közbenső pénzügyi beszámolás és értékvesztés
      Hivatkozások
      
                  —
               
               
                  IAS 34 Közbenső pénzügyi beszámolás
                  
               
            
                  —
               
               
                  IAS 36 Eszközök értékvesztése
                  
               
            
                  —
               
               
                  IAS 39 Pénzügyi instrumentumok: Megjelenítés és értékelés
                  
               
            Háttér
      
                  1.
               
               
                  Az IAS 36-tal és IAS 39-cel összhangban a gazdálkodó egységnek minden beszámolási fordulónapon értékvesztés szempontjából értékelnie kell a goodwillt, minden mérlegkészítési fordulónapon értékvesztés szempontjából értékelnie kell a tőkeinstrumentumokban és a bekerülési értéken nyilvántartott pénzügyi eszközökben lévő befektetéseket, és szükség esetén értékvesztési veszteséget kell e napon megjelenítenie. Egy későbbi beszámolási vagy mérlegkészítési fordulónapig azonban úgy változhatnak a körülmények, hogy az értékvesztési veszteség csökkent vagy fel sem merült volna, ha az értékvesztés szempontjából történő értékelést csak ezen a napon végezték volna el. Ez az értelmezés arra nézve ad iránymutatást, hogy az ilyen értékvesztési veszteségeket vissza kell-e valamikor írni.
               
            
                  2.
               
               
                  Az értelmezés az IAS 34 követelményei, valamint azon értékvesztési veszteségek megjelenítése közötti kölcsönhatást vizsgálja, amelyeket az IAS 36 szerint a goodwill és az IAS 39 szerint egyes pénzügyi eszközök után kell elszámolni, továbbá e kölcsönhatásnak a későbbi közbenső és éves pénzügyi kimutatásokra gyakorolt hatását.
               
            Téma
      
                  3.
               
               
                  Az IAS 34 28. bekezdése előírja a gazdálkodó egységnek, hogy közbenső pénzügyi kimutatásaiban ugyanazokat a számviteli politikákat alkalmazza, amelyeket az éves pénzügyi kimutatásaiban alkalmaz. Azt is előírja, hogy „a gazdálkodó egység beszámolásának gyakorisága (éves, féléves vagy negyedéves) nem befolyásolhatja hátrányosan az éves eredmények értékelését. Ennek érdekében a közbenső pénzügyi beszámolók céljaiból történő értékelésnek az évre kumuláltan kell történnie.”
               
            
                  4.
               
               
                  Az IAS 36 124. bekezdése szerint „A goodwillre elszámolt értékvesztés miatti veszteség a következő időszakokban nem írható vissza.”
               
            
                  5.
               
               
                  Az IAS 39 69. bekezdése szerint „Az értékesíthetőként besorolt tőkeinstrumentumban lévő befektetések után a nyereségben vagy veszteségben megjelenített értékvesztési veszteségek nem írhatók vissza a nyereséggel vagy veszteséggel szemben”.
               
            
                  6.
               
               
                  Az IAS 39 66. bekezdése előírja, hogy a bekerülési értéken nyilvántartott pénzügyi eszközök utáni értékvesztési veszteségek (például egy olyan nem jegyzett tőkeinstrumentum utáni értékvesztési veszteség, amelyet nem valós értéken tartanak nyilván, mivel valós értéke nem mérhető megbízhatóan) nem írhatók vissza.
               
            
                  7.
               
               
                  Ez az értelmezés a következő kérdéssel foglalkozik:
                  A gazdálkodó egységnek vissza kell-e írnia a goodwill, valamint a tőkeinstrumentumokban és a bekerülési értéken nyilvántartott pénzügyi eszközökben lévő befektetések után a közbenső időszakban megjelenített értékvesztési veszteségeket, amennyiben nem került volna sor veszteség megjelenítésére vagy kisebb veszteséget jelenítettek volna meg akkor, ha az értékvesztés szempontjából történő értékelést csak egy későbbi mérlegfordulónapon végezték volna el?
               
            Konszenzus
      
                  8.
               
               
                  A gazdálkodó egység nem írhatja vissza a goodwill, valamint a tőkeinstrumentumokban, illetve a bekerülési értéken nyilvántartott pénzügyi eszközökben lévő befektetések után egy korábbi közbenső időszakban megjelenített értékvesztési veszteséget.
               
            
                  9.
               
               
                  A gazdálkodó egység nem terjesztheti ki ezt a konszenzust analóg módon olyan területekre, amelyekre nézve az IAS 34 és egyéb standardok között esetleg ellentmondás adódhat.
               
            Hatálybalépés napja és átmenet
      
                  10.
               
               
                  A gazdálkodó egységnek ezen értelmezést a 2006. november 1-jén vagy azt követően kezdődő éves időszakokra kell alkalmaznia. A korábbi alkalmazás javasolt. Amennyiben valamely gazdálkodó egység egy 2006. november 1-je előtt kezdődő időszakra alkalmazza az értelmezést, ezt a tényt közzé kell tennie. A gazdálkodó egység attól az időponttól kezdve alkalmazza ezt az értelmezést a goodwillre, amikor első ízben alkalmazta az IAS 36-ot; a tőkeinstrumentumokban, illetve a bekerülési értéken nyilvántartott pénzügyi eszközökben lévő befektetésekre pedig attól az időponttól kezdve alkalmazza ezt az értelmezést, amikor első ízben alkalmazta az IAS 39 értékelési kritériumait.